Bjarni Benediktsson segir mikla blessun að enginn hafi farist í snjóflóðum gærkvöldsins . Vísir / vilhelm Bjarni Benediktsson , fjármálaráðherra , segir erfitt til þess að hugsa að varnargörðunum við Flateyri hafi ekki tekist að bægja allri hættunni frá í gærkvöld . Tvö stór snjóflóð féllu á Flateyri á tólfta tímanum og hafnaði annað þeirra á húsi við Ólafstún þar sem inni svaf fjölskylda . Herbergi unglingsstúlku fylltist af snjó á örskotsstundu , sem sé „ eins og í verstu martröð “ að mati Bjarna , sem telur mikla blessun að ekki skuli hafa orðið mannskaði þar . Bjarni var gestur Bítisins í morgun , þar sem hann sagði fregnirnir að vestan mjög sláandi . „ Það sem mér finnst skelfilegt við þetta er það svona hlutir gerast ofboðslega hratt , “ sagði Bjarni . Það sé hrikaleg tilhugsun að vita til þess að fólk hafi verið sofandi í húsum sínum þegar snjóflóðin féllu en um leið blessun að ekki hafi verið margt fólk á ferli utan varnargarðanna . Snjóflóð hafnaði á húsi við Öldutún , yst á Flateyri . Vísir / hjalti Hins vegar verði ekki hjá því litið að snjó flæddi inn í íbúðarhús á Flateyri . Bjarni segir því liggja fyrir að það verði að komast til botns í því hvernig það gat gerst : „ Hvort það hafi komið rof í varnargarðana eða hvort menn hafi einfaldlega ofmetið getu þeirra til þess að halda snjónum frá . Það var í það minnsta hús þarna á hættusvæði sem við höfðum ekki áttað okkur á , “ sagði Bjarni í Bítinu . Það hafi verið ónotalegt að lesa fréttir um það í morgun að herbergi unglingsstúlkunnar hafi fyllst af snjó þegar flóðið féll . „ Þetta er eins og í verstu martröð og mikil blessun að ekki skyldi hafa orðið mannskaði þar , “ sagði Bjarni og vísar til þess að stúlkan slasaðist aðeins lítillega . Hún og fjölskylda hennar voru flutt með varðskipinu Þór til Ísafjaðar . Þaðan heldur varðskiptið aftur til Flateyrar með áfallteymi og vistir . Gert er ráð fyrir að Þór verði kominn þangað fyrir hádegi . Enn er vont veður á Vestfjörðum og myrkur . Því hefur verið erfitt að meta umfang tjóns og stærð snjóflóðsins . Staðan verður tekin í birtingu . Viðtalið við Bjarna má heyra í heild hér að neðan . Eftir að varðskipið Þór hefur flutt unglingsstúlkuna , sem slasaðist lítillega í snjóflóði sem féll á Flateyri í nótt , til Ísafjarðar er ætlunin að sigla skipinu aftur til Flateyrar með áfallateymi og vistir .